PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                 Bucureşti,  29.09.2004

                         Nr.  P.l.X-402


RAPORT

asupra propunerii legislative pentru modificarea şi completarea 

Legii  nr. 24/2000 privind normele de tehnică legislativă pentru elaborarea actelor normative

În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii  nr. 24/2000 privind normele de tehnică legislativă pentru elaborarea actelor normative, trimisă cu adresa nr. P.l.X-402, din 23 iunie 2004, înregistrată sub nr. 31/ 655  din  25 iunie 2004.
Potrivit prevederilor art. 75 din Constituţie şi ale art. 86 din Regulamentul Camerei Deputaţilor, Camera Deputaţilor este cameră decizională în cazul acestei iniţiative legislative. 

Senatul a respins propunerea legislativă în şedinţa sa din 22 iunie 2004.

Consiliul Legislativ  a avizat negativ  propunerea legislativă, conform avizului nr. 763/4.05.2004.

Guvernul, în punctul său de vedere, înregistrat la Senat sub nr. 432/9.06.2004, a precizat că nu susţine adoptarea acestei propuneri legislative.
Propunerea  legislativă are ca obiect de reglementare  modificarea art. 10 alin.(4) şi completarea art. 73 din Legea nr. 24/2000 privind normele de tehnică legislativă pentru elaborarea actelor normative. Astfel, iniţiatorul propune ca hotărârile Guvernului, ordinele cu caracter normativ, instrucţiunile şi alte asemenea acte emise în baza legii să fie elaborate până la data trimeterii proiectului la prima Cameră a Parlamentului şi să se publice ca anexe ale legii. De asemenea, aceeaşi soluţie se propune şi pentru ordinele şi instrucţiunile emise în baza hotărârilor Guvernului.
Propunerea legislativă face parte din categoria legilor ordinare. 

În conformitate cu prevederile art. 60 din Regulamentul Camerei Deputaţilor, membrii comisiei  au examinat propunerea legislativă în şedinţa din 29 septembrie 2004.

La lucrările comisiei au fost prezenţi 16 deputaţi, din totalul de 23 membri ai comisiei.

Analizând propunerea legislativă, membrii comisiei au apreciat că aceasta nu poate fi acceptată din următoarele considerente:

· Propunerea legislativă încalcă dispoziţiile constituţionale şi regulile generale de tehnică legislativă.  Potrivit art. 108 alin.(1) şi (2) din Constituţia României, hotărârile se adoptă de Guvern şi se emit pentru organizarea executării legilor. Astfel, ele nu pot fi elaborate înainte de adoptarea legii.

· Potrivit art. 73 şi următoarele din Legea nr. 24/2000, ordinele, instrucţiunile şi alte asemenea acte ale conducătorilor ministerelor şi ai celorlalte organe ale administraţiei publice centrale de specialitate sau ale autorităţilor administrative autonome, se emit numai pe baza şi în executarea legilor, hotărârilor şi a ordonanţelor Guvernului, deci ulterior actelor normative superioare, iar nu concomitent şi ca anexe ale acestora. Articolul 53 al Legii nr. 24/2000 prevede că anexele unui act normativ sunt părţi componente ale acestuia şi fac parte integrantă din actul normativ respectiv.

În urma dezbaterii în comisie, s-a hotărât, cu majoritate de voturi, respingerea propunerii legislative pentru modificarea şi completarea Legii  nr. 24/2000 privind normele de tehnică legislativă pentru elaborarea actelor normative.

